钦定古今图书集成/理学汇编/经籍典/第075卷 > 汉书艺文志 > 《易类序》
## 钦定古今图书集成/理学汇编/经籍典/第075卷 > 汉书艺文志 > 《易类序》

《易》曰：“宓羲氏仰观象于天，俯观法于地，观鸟兽之文
与地之宜，近取诸身，远取诸物，于是始作八卦，以通
神明之德，以类万物之情。至于殷周之际，纣在上位，
逆天暴物，文王以诸侯顺命而行道，天人之占可得
而效，于是重《易》六爻，作上下篇”，孔氏为之《彖》《象》《系辞》
《文言》《序卦》之属十篇，故曰：“《易》道深矣。”人更三圣，世历
三古，及秦燔书而《易》为筮卜之事，传者不绝。汉兴，田
何传之，讫于宣、元，有施、孟、梁丘、京氏，列于学宫，而民间有费、高二家之说。刘向以《中古文易经》校施、孟、《梁
丘经》，或脱去“无咎”、“悔亡”，唯费氏经与古文同。